אריה סתיו

אריה סתיו (נולד ב-20 בפברואר 1939 ברובנו שבאוקראינה) הוא פובליציסט ומתרגם שירה, עמד בראש מרכז אריאל למחקרי מדיניות וערך את כתב-העת "נתיב".

קורות חייו
סתיו נולד ב-20 בפברואר 1939 בעיר רובנו שבאוקראינה, שהייתה חלק מברית המועצות. ילדותו עברה עליו בגטאות של רובנו, לבוב וורשה, ולאחר מכן תחת זהות בדויה, יחד עם אמו, מריה. אביו של סתיו גויס לצבא האדום בראשית מלחמת העולם השנייה, ובתום המלחמה הורשע בספסרות ונשפט ל-25 שנה בסיביר, שבמהלכן התאבד.

ב-1951 עלה סתיו לארץ והתחנך בקיבוץ גבעת חיים מאוחד, שם אומץ על ידי משפחתו של יצחק בן-אהרן. לדברי סתיו, בן-אהרן חיבב עליו את שירת נתן אלתרמן. סתיו שרת בחטיבת הצנחנים. ב-1963 עזב סתיו את הקיבוץ. ב-1983 נמנה עם מייסדי שערי תקווה.

סתיו הוא בעל תואר ראשון ושני מאוניברסיטאות תל אביב וברן (שווייץ).

ב-1987 ייסד סתיו את כתב העת "נתיב", כתב עת למחשבה מדינית, חברה ותרבות, בו הוא משמש כעורך עד היום, וב-1997 הקים את מרכז אריאל למחקרי מדיניות. פרסם מחקרים רבים בתחומים צבאיים ופוליטיים.

ב-1995 הוציא לאור את "שבעה שערי שירה: משוט פיוטי על פני תרבות המערב", שבעה כרכים של מיטב היצירה השירית של התרבות האירופית, בהם תרגומים של משוררי יוון ורומי, כגון ספפו ואנאקראון היווניים וקטולוס ואובידיוס הרומיים. בשירת ימי הביניים נמצא, קטעים מ"שירת הניבלונגים" ומ"שירת רולאן", וכן את שירת הרנסאנס והברוק (דנטה, פטררקה ואחרים), שירת העידן הרומנטי (משוררים כהיינה וביירון) ושירת המאה העשרים.

ב-2007 פרסם סתיו את תרגומו ל"הקומדיה האלוהית" של דנטה אליגיירי לעברית. ביצירה מורכבת זו, נהג סתיו כרוב המתרגמים לשפות אירופיות לוותר על המשקל המקורי ולפשט את החריזה, על מנת לאפשר לקורא להבין טוב יותר את עומקה ורבגוניותה.

סתיו עוסק בשני תחומים שונים - באסטרטגיה הביטחונית של מדינת ישראל, ותרגום שירה אירופית קלאסית. תרגם אפוסים קדומים של גרמניה, צרפת ואנגליה. סתיו משתמש לעיתים בשם העט גדעון סתר.

אריה נשוי לליה סתיו ואב לנגה סתיו-אקרמן ולדניאל סתיו.

ספריו
 חמשירי זימה (1973) (בשיתוף אהרון בר)
  השלום - קריקטורה ערבית: עיונים בדיוקן האנטישמי, תל אביב, זמורה ביתן, 1996
 איווי המוות הישראלי, תל אביב, מודן, תשנ"ט 1998
 שירה - מבט אישי - כולל שירים מקוריים ומתורגמים. תל אביב, דביר, 2002
 צהרי יום א' בפארק עירוני, הוצאת אריה ניר, 2010.
 מארת השנאה העצמית ביהדות, מרכז אריאל למחקרי מדיניות, 2014.

תרגום שירה
 אהבים - פּוּבּליוס אוֹבידיוס נאסוֹ, תל אביב, הוצאת זמורה ביתן, 1975
 שירת רולן - לפיענוח הכתוב הסמוי, אפוס צרפתי קדום ויסודי. תל אביב, תמוז, 1999
 סונטות שקספיר - הזמן הנס, חומק אל נצח כגנב, לוד, דביר, תשס"א 2000
 שבעה שערי שירה - משוט פיוטי על פני תרבות המערב, שבעה כרכים של תרגומים מתשע שפות אירופאיות מכל התקופות. תל אביב, תמוז, 2005
 שירת הניבלונגים - האפוס הגרמני הקדום ביותר. הוצאת הקיבוץ המאוחד, 2006
 עלילות אבירי השולחן העגול - מבחר פרקי שירה מן הסאגה הארתוריאנית, הוצאת הקיבוץ המאוחד, 2006
 הקומדיה האלוהית - דנטה אליגיירי, הוצאת הקיבוץ המאוחד, 2007
 שירת אל-סיד, רימונים הוצאה לאור, 2007
 שירת הנסיך איגור, הוצאת אריה ניר, 2008
 שירת קוסובו - מבחר הבלדה הסרבית, הוצאת אריה ניר, 2008
 ביוולף, הוצאת הקיבוץ המאוחד, 2008
 שירת הצפון - מבחר מן האדה הנורדית, הוצאת אריה ניר, 2008
 האיליאדה, הוצאת אריה ניר, 2009
 דנטה - חיים חדשים, הוצאת הקיבוץ המאוחד, 2010
 שירת הטרובדורים, הוצאת הקיבוץ המאוחד, 2010

עריכה
 אסטרטגיה מדינית בעידן של טירוף מערכות, תל אביב, מודן, תשנ"ז 1997.
 טילים בליסטיים - איום ומענה, תל אביב, ידיעות אחרונות, 1998.
 במלאכת הנשים עלי משכב, תל אביב, ביתן, 1970.
 פתגמים ואמרות בענייני אהבה ונשים, תל אביב, תמוז, 1974.
 נשים ואהבה - 8 ספרוני אמנות, תל אביב, תמוז, 1980.

קישורים חיצוניים



 לאתר אריה סתיו - תרגומי שירה
 אריה סתיו, בין ביות לניכור: הערות לאסתטיקה של תרגום שירה, נתיב, גיליון 105–106, עמ' 106–121.

ראיונות עם אריה סתיו
 צור ארליך, סתיו באביב: על אריה סתיו ותרגום סונטות שקספיר, מקור ראשון, אביב 2000.
 אלי אשד, "הנתיב הזוהר" אריה סתיו נגד כל השמאל, בבלוג של אלי אשד, 21 באוגוסט 2006




על שירת הניבלונגים

על "שבעה שערי שירה"



 הערות שוליים 

קטגוריה:מתרגמים ישראלים
קטגוריה:מתרגמים לעברית
קטגוריה:מתרגמים מלטינית לעברית
קטגוריה:מתרגמים מגרמנית לעברית
קטגוריה:מתרגמים מצרפתית לעברית
קטגוריה:מתרגמים מאיטלקית לעברית
קטגוריה:מתרגמים מאנגלית לעברית
קטגוריה:מתרגמי דנטה אליגיירי
קטגוריה:עורכי כתבי עת ישראלים
קטגוריה:משוררים כותבי עברית
קטגוריה:משוררים ישראלים
קטגוריה:מחברי ספרי עיון ישראלים
קטגוריה:פובליציסטים ישראלים
קטגוריה:מייסדי התנחלויות
קטגוריה:עולים בשנות ה-1950
קטגוריה:ילדים בשואה: אוקראינה
קטגוריה:ניצולי השואה: אוקראינה
קטגוריה:שערי תקווה: אישים
קטגוריה:ישראלים שנולדו ב-1939